《句容风雨不止次韵答夏景升正郎》
明代·王缜

冬雨连宵又彻明，冥冥天意未开晴。游丝结阵巡檐落，银竹摇风傍砌生。

声乱柝鱼惊旅梦，湿欺谯鼓断残更。仰天欲借冯夷力，一洗浮云万象清。

作者简介：广东东莞人，字文哲。弘治六年进士。授兵科给事中，强直敢言。正德初为云南左参政，忤刘瑾，借故罚米五百石，售家产以偿。累迁右副都御史，巡抚苏松诸府，督兵歼刘七于狼山。世宗即位，升南京户部尚书。卒官。